A BIZOTTSÁG 1518/2007/EK RENDELETE
(2007. december 19.)
a vermutra vonatkozó vámkontingens megnyitásáról és kezelési módjáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/1993/EK tanácsi rendeletre (1) és különösen annak 7. cikke (2) bekezdésére,
mivel:
(1)
Az Európai Közösség és az Argentin Köztársaság között levélváltás formájában létrejött és a 2006/930/EK tanácsi határozattal (2) jóváhagyott, a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság engedményes listáin szereplő engedményeknek ezen országok Európai Közösséghez való csatlakozása során történő módosításáról szóló megállapodás (3) erga omnes vámkontingens megnyitását írja elő a vermutra vonatkozóan. E kontingenst meg kell nyitni.
(2)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (4) meghatározza a vámáru-nyilatkozatok időrendi sorrendje alapján felhasználásra kerülő vámkontingensek kezelési szabályait. Helyénvaló rendelkezni arról, hogy az e rendelettel megnyitott vámkontingenst ezekkel a szabályokkal összhangban kell kezelni.
(3)
A Közösség által a levélváltás formájában létrejött megállapodás értelmében vállalt kötelezettségekkel összhangban helyénvaló rendelkezni arról, hogy e rendeletet 2007. január 1-jétől kell alkalmazni.
(4)
Az e rendeletben előírt intézkedések összhangban vannak az I. mellékletében nem szereplő, feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
7 EUR/hl vámtarifájú, 13 810 hl (erga omnes) éves vámkontingenst (tételszám: 09.0098) kell megnyitni a növényekkel vagy aromatikus anyagokkal ízesített, friss szőlőből 2 literesnél nagyobb tartályban készült vermutnak és más boroknak - amelyek tényleges alkoholtartalma legfeljebb 18 % térfogatszázalék és amelyek a 2205 90 10 vámtarifaszám alá tartoznak - a Közösségben történő szabad forgalomba bocsátására.
2. cikk
Az 1. cikkben említett éves vámkontingenst a 2454/93/EGK rendelet 308a., 308b. és 308c. cikkével összhangban a Bizottság kezeli.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 19-én.